PREDKLADACIA SPRÁVA
Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 32 Legislatívnych pravidiel vlády Slovenskej republiky Ministerstvo vnútra Slovenskej republiky predkladá návrh poslanca Národnej rady Slovenskej republiky Tibora Gašpar na vydanie zákona, ktorým sa mení a dopĺňa zákon č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) (tlač 1346).
Ministerstvo vnútra Slovenskej republiky k predloženému poslaneckému návrhu zákona uvádza: 
V š e o b e c n e
Podľa dôvodovej správy „predkladaný návrh zákona vychádza z aplikačnej praxe zákona č.473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti). V § 19 odst.3 daného zákona (nižšie) sa síce uvádza, že osoba podľa tohto zákona po skončení služobného pomeru nemusí vykonávať skúšku odbornej spôsobilosti ani odbornú prípravu, ale po uplynutí tejto doby je v zmysle vyššie uvedeného zákona povinná ju absolvovať
Legislatívnou zmenou sa upravuje postup pri skončení platnosti preukazu odbornej spôsobilosti (po 10 rokoch), ak žiadateľ o vydanie nového preukazu spĺňa podmienky § 19 ods. 3 a 4 zákona č 473/2005 Z. z.“.
S t a n o v i s k o
Ministerstvo vnútra Slovenskej republiky zaujíma k návrhu zákona nasledovné stanovisko:
Zo znenia návrhu a aj dôvodovej správy vyplýva, že cieľom návrhu je trvalo oslobodiť osoby, ktoré dosiahli určité vzdelanie, prípadne vykonávali bezpečnostnú prax, od absolvovania odbornej prípravy a vykonania skúšok typu S alebo P. V súčasnosti je obdobné oslobodenie uvedené v § 19 ods. 3 a 4, avšak sa vzťahuje len na prvú žiadosť o vydanie preukazu, pričom po uplynutí doby platnosti preukazu (10 rokov) sa na žiadateľa oslobodenie nevzťahuje a žiadateľ je povinný absolvovať aj odbornú prípravu (ak sa na neho nebude vzťahovať výnimka podľa § 19 ods. 5) aj príslušnú skúšku. Zároveň uvádzame, že navrhované trvalé oslobodenie sa už v minulosti nachádzalo v zákone, avšak nebolo uvedené v samostatnom odseku, ale vyplývalo zo znenia § 19 ods. 3 a 4.
Zo znenia druhej vety a ani z dôvodovej správy nie je zrejmý zámer tohto ustanovenia. Nie je totiž zrejmé, či lehota uvedená v zátvorke (najskôr 3 mesiace pred ukončením platnosti a najneskôr  30 dní pred skončením platnosti) sa má vzťahovať na lehotu na podanie žiadosti o vydanie preukazu alebo je lehotou, počas ktorej má byť preukaz vydaný. Zároveň je znenie časti druhej vety týkajúce sa orgánu príslušného na vydanie preukazu v rozpore s § 20 ods. 1, podľa ktorého je príslušným orgánom na vydanie preukazu Ministerstvo vnútra Slovenskej republiky.
[bookmark: _GoBack]Ministerstvo vnútra Slovenskej republiky nemá zásadné výhrady voči predloženému poslaneckému návrhu, avšak považuje za potrebné, vzhľadom na vyššie uvedené dôvody, zmeniť znenie novelizačného bodu, ktorým sa zabezpečí dosiahnutie uvedeného cieľa jednoznačným a prehľadným spôsobom.
Ministerstvo vnútra Slovenskej republiky k predloženému návrhu uplatňuje nasledovné pripomienky:
Odporúčame nasledovné znenie novelizačného bodu:  
„V § 19 ods. 3 a 4 sa vypúšťajú slová „§ 20a ods. 3 a“.“.
Odporúčame nasledovné znenie ustanovenia o účinnosti:
„Tento zákon nadobúda účinnosť dňom vyhlásenia“.
Z á v e r
Ministerstvo vnútra Slovenskej republiky odporúča vláde Slovenskej republiky vysloviť s návrhom poslanca Národnej rady Slovenskej republiky Tibora Gašpar na vydanie zákona, ktorým sa mení a dopĺňa zákon č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) (tlač 1346) súhlas po zapracovaní pripomienok uvedených v stanovisku.

